Peter Skaarup (DF), 2005-03-03:
I Dansk Folkeparti er vi meget positive over for den udvidelse af dna-registeret, som der er tale om i det her forslag.
Ved at udvide registreringen øger man muligheden væsentligt for at opklare kriminalitet langt hurtigere end hidtil.
Det har udviklingen vist, og derfor er der ikke, som vi kan se det, nogen argumenter imod at udvide det register, som der er tale om i forslaget.
I det hele taget vil vi i Dansk Folkeparti ikke have nogen problemer med at medtage flere i dna-registeret, end der ligger i forslaget fra justitsministeren.
Vi tror i virkeligheden på, at der er mange, der godt kunne tænkte sig at stå opført i registeret.
Det kunne så være med til at udelukke de pågældende fra at blive mistænkt i forbindelse med forskellige forbrydelser, og det kunne også lette politiets efterforskning i forsøget på at finde en gerningsmand til en given forbrydelse.
I Dansk Folkeparti glæder vi os over, at vores forslag, som var fremme sidste år, om, at dna-registrere alle, der er eller har været sigtet for besiddelse af børnepornografi, selv om denne overtrædelse falder ind under en lavere strafferamme end de halvandet år, er med i regeringens forslag.
Som sagt så vi gerne, at vi også på andre punkter tog særligt hensyn til, at det kunne være værdifuldt for politiet at have en udvidet registrering end den, der er tilfældet nu.
Vi synes f.eks., at selv om man ikke i dag kan straffe personer under den kriminelle lavalder, kunne det være fornuftigt og rimeligt, at unge under 15 år, der begår alvorlig kriminalitet – det kan f.eks. være en voldtægt – er registreret.
Vi synes, at det kunne være fornuftigt at udvide registreringen i den retning.
Det må jo antages at være en væsentlig risiko, hvis personer under 15 år ikke står registreret.
Det vil være sværere at opklare kriminalitet begået af 15-årige eller deromkring, hvis man ikke har en registrering i dna-registeret, som man ellers kunne få, hvis man tillod den mulighed.
Strafferetsprofessor Gorm Toftegaard Nielsen fra Aarhus Universitet har bl.a. i Berlingske Tidende den 29. september 2004 udtalt, at det jo ikke handler om at få den unge dømt, men handler om at få ham registreret.
Det kan vi kun være enige med ham i.
Indtil det måtte ske, kan der været nogen fornuft i have en registrering på dna-basis af den pågældende.
Som jeg også nævnte før, ønsker vi i Dansk Folkeparti, at der bliver mulighed for frivilligt at lade sig registrere i dna-registeret.
Den enkelte kan med en frivillig registrering hjælpe sig selv og samfundet ved at tilmelde sig dna-registeret, så politiet hurtigt kan udelukke, at man er den eftersøgte forbryder, som der er tale om i en given sag.
Også med henblik på en hurtig identifikation i tilfælde af ulykker eller død vil mange borgere formentlig være interesseret i at lade sig registrere frivilligt i det her register.
På de to nævnte områder vil Dansk Folkeparti stille ændringsforslag til det forslag, der er kommet fra regeringen, og vi håber at kunne samle opbakning fra flere partier i Folketinget, sådan at vi kan få et flertal i den retning.
Samlet er vi tilhængere af det her forslag.
Vi synes, det er godt, at man udvider dna-registeret til gavn for opklaring af forbrydelser i Danmark.